《四贤古风寿帅阃·广成子》
宋代·彭止

崆峒郁岧峣，直上万丈强。
中有广成居，白石砌华房。
抱神磨自役，室静蔼生光。
岁丁千二百，来今讵可量。
土德方在御，斋心造其旁。
至道顾何在，愿一示其方。
云飞不待族，木落不待黄。
形功精则摇，于道未相当。
失之下为士，得者上为皇。
妙训閟玄局，为公发天藏。
诚能守其一，智故兼相忘。
往游无极乐，二仪久相长。

作者简介：彭止，字应期，自号漫者，崇安（今福建武夷山市）人。与辛弃疾同时。有《刻鹄集》，已佚。事见《万姓统谱》卷五四。